Worcester F 80 Distinctiones

60 Dormicio

Dormicio quedam est naturalis ad fomentum nature concessa, sicut quies interponitur ad recreacionem laboris, Marc. 4[:38]: *Erat* Jesus *dormiens in puppi super cervical*. Hec dormicio est delectabilis si proueniat ex sobrietate, sicut subiectum proporcionatum delectat sensum, excellens coripit, Eccli. 31[:24]: *Sompnus sanitatis[[1]](#footnote-1) in homine.* poro eo dormiens, etc. Contra quod dicitur Eccle. 5[:11]: *Saturitas divitis non sinit eum dormire*.

¶ Fit, autem, dormicio vituperabilis sed proueniet ex nimietate, sicut patet in litargico, Psal. [40:9]: *Numquid qui dormit non adjiciet ut resurgat*? Prou. 6[:9]: *Vsquequo, piger, dormies? quando consurges* *e somno [tuo]*?

Tercio, est excusabilis si proueniet ex mestitudine seu grauitate, sicut infirmitas excusat a lege, Matt. 26[:43]: *Invenit eos dormientes: erant enim oculi eorum grauati*.

¶ Quarto, est commendabilis si proueniat ex oportunitate, sicut infirmo, post diem creticum, Joan. 11[:12]: *Si dormit, saluus erit*. Hoc est contra illos qui dormiunt quando alii vigilant, et econtra, 1 Thes. 5[:7*]: Qui enim dormiunt nocte dormiunt*, etc. Iccirco sicut dicitur 5[:6]: *Non dormiamus sicut [et] ceteri, sed vigilemus, et sobrii simus*. Nam sicut dicitur Act. 20[:9]: *Euty-*

/fol. 232vb/

*chus* dormiens *cecidit de tertio cenaculo* et *mortuus est.* Et Matt. 13[:25]: *Cum dormirent homines, venit inimicus, et superseminavit zizania*. Et Jonas 1[:5], dum dormiret Jonas nauis periclitabatur.

¶ Item duobus modum anima dormit in viciis qui per errorem et ignoranciam, per torporem et neggligenciam. Contra primam orat Psal. [12:4]: *Illumina oculos meos ne umquam obdormiam*. Contra secundam dicit Salomon [Prou. 6:9]: *Vsquequo, piger, dormies*, etc. Vterque sompnus est periculosus quia secundum Apostolum [1 Cor. 14:38]: *Ignorat, ignorabitur.* Dum enim culpa nescitur penitencia non agitur. Iccirco venia non datur. Dum cura neggligitur medicina non queritur et sic sanitas desperatur. Contra ista vigilare debemus per fidem cordis. Contra errorem et ignoranciam quia sine fide impossibile est placere Deo.

¶ Item per sollicitudinem operis contra torporem et neggligenciam. Nam [Jacob. 2:20]: *Fides sine operibus mortua est*. Ergo vigilemus, id est, dum tempus habemus, operemur bonum ad omnes quia veniet tempus quando nec operari poterimus nec videre. Secundum illud [Matt. 22:13]: *Ligatis manibus et pedibus*. Primo quo ad primum proicite in tenebras, quo ad secundum vigilate. Ergo quia nescitis quando Dominus veniret. Sero autem an media nocte an gallicantu an mane.

¶ Per has quatuor horas intelligentur quatuor etates: puericia, adolescencia, iuuentus, senectus, in quibus dormit qui neggligit et ignorat, vigilat qui credit et operatur. Porro qui dormit in vna vigilet saltem in alia. Nam si Dominus venerit in prima vigilia [Luc. 12:38]: *Et si in secunda vigilia*, etc. Et nota quod inter dormientes in peccatos forcius dormiunt literatores.[[2]](#footnote-2) Vnde dicit Chrisostomus, nichil difficilius quam illum corrigem qui se putat omnia nosse. Sicut videmus corporaliter quod aliqui sunt leuis sompni, qui, scilicet, excitantur sola vocacione. Alii sunt forciores, quos oportet impellere. Alii sunt fortissimi soporis, quos oportet percutere et trahere ad hoc quod excitentur. Sic spiritualiter simplices dormiunt leuiter adeo quod ad vocem predicatoris excitantur. Alii dormiunt forcius quos oportet impellere increpando et redarguendo. Alii dormiunt fortissime quos oportet percutere censuris.

¶ Item, nota quod tria sunt genera hominum

/fol. 233ra/

quibus periculosum est dormire, scilicet, pastores[[3]](#footnote-3) gregis, gubernator nauis, ianitor obsesse vrbis. Propter primum periculum dicitur, Gen. 31[:40]: *Fugiebat sompnus ab oculis meis*. Et Luc. 2[:8]: *Pastores erant in regione eadem vigilantes.* Secundo sensus est periculum quia sunt ecclesiastice nauis gubernatores, Prou. 23[:34]: *Eris sicut dormiens in medio mari, et quasi sopitus gubernator.* Tercio quia sunt diuicie vrbis ianitores et speculatores, ecclesia modo obsidetur a demonibus et tirannis. Vnde primus ianitor reprehenditur, Matt. 26[:40], Symon, dormis?

1. sanitatis ] F 128 *corr.* suauitatis F 80, Lambeth. [↑](#footnote-ref-1)
2. literatores ] Lambeth, F 128 *corr*. lateratores F 80. [↑](#footnote-ref-2)
3. pastores ] Lambeth *corr.* pastoris F 80. [↑](#footnote-ref-3)